માંગરોળ નગરપાલિકામાં ભાજપના ટેકાથી કોંગ્રેસ શાસિત પાલીકા હતી ત્યારે ૨૦૧૬માં સ્ટ્રીટલાઈટના ઓટોમેટીક ટાઈમરની ખરીદીમાં ભારે ગોટાળો થયો હતો. જેને લઈને થયેલી ફરિયાદને આધારે તપાસને અંતે રવિવારે જૂનાગઢ એસીબીમાં માંગરોળ નગરપાલિકાના પૂર્વ પ્રમુખ મનીષ પ્રેમજીભાઈ ગોહેલ, પૂર્વ પ્રમુખ મહમદ હુસેન મુસાભાઈ ઝાલા અને તત્કાલીન ઓફિસર બાબુ.એમ.રાવળ એમ ત્રણ વ્યક્તિઓએ સત્તાનો દુરઉપયોગ કરી ૫૦ લાખની ઉચાપત કર્યાનું ખૂલતા આ તમામ સામે ગુનો નોંધાયો છે. માંગરોળ નગરપાલિકા દ્વારા સ્ટ્રીટલાઇટ ઓટોમેટીક ચાલુ-બંધ કરવા ગત વર્ષ ટાઇમરની કરવામાં આવેલી ખરીદીમાં મોટુ ભોપાળું બહાર આવતા માંગરોળ પંથકમા ચકચાર મચી ગયો છે. 62 ઇલેક્ટ્રીક ટાઇમરોની ખરીદી કરાયા બાદ 32 ટાઇમર આવ્યા હોવા છતાં તેનો ચુકાદો કરી નાંખવામાં આવ્યો હોવાની ઉચ્ચકક્ષાએ રજૂઆત થઇ છે. કૌભાંડ આચરવાનાં ઇરાદે સેલટેક્ષ અને ટીન નંબર વગરનાં ડુપ્લીકેટ બિલો છપાવવામાં આવ્યા હોવાનો આક્ષેપ કરી તમામ રેકર્ડ કબજે લેવા માંગણી કરી હતી. જે અંતર્ગત માંગરોળ આમ આદમી પાર્ટીના કાર્યકર યુસુફ ચાંદ એ માંગરોળ પાલિકા વિરૂદ્ધ જિલ્લા કલેકટરને કરવામાં આવેલી ફરીયાદમાં જણાવાયું છે કે, માગરોળ પાલીકા દ્વારા સ્ટ્રીટ લાઇટો ચાલુ બંધ કરવા ઓટોમેટીક ઇલેકટ્રીક ટાઇમરો ની નિયમ વિરૂદ્ધ ખરીદી કરી મોટો ભ્રષ્ટ્રાચાર કરેલ છે. ટાઇમરની ખરીદીનો રીપોર્ટ ઇલેકટ્રીક શાખાનાં સુપરવાઇઝર પાસેથી દબાણ કરીને પાછળથી લેવામાં આવ્યો છે. અંદાજીત રૂ.1‌8 લાખનાં ટાઇમરની ખરીદીમાં ઓનલાઇન પ્રક્રીયા હાથ ધરવામાં આવી નથી. ઉપરાંત ખરીદીનો માલ આવે તે પહેલા તો અડધી રકમનો એડવાન્સ ચુકાદો થઇ ગયો હતો. જ્યારે બાકી રકમ તા.19/10/2015નાં રોજ ચુકવાઇ છે. ભાવોનું જે સરખામણી પત્રક બનાવવામાં આવેલ છે. તેમાં તારીખ પણ નાખવામાં આવેલ નથી. જે તે સમયનાં પ્રમુખે શેરો મારી સરખામણી પત્રકનાં ભાવો મંજુર કરેલ છે. જે કૌભાંડ કરવાનાં ઇરાદે પાછળથી ઉંભુ કરવામાં આવ્યો હોવાનો આક્ષેપ કરાયો છે.